नशे में हुड़दंग किया तो जेल में मनेगा नया साल
भास्कर संवाददाता | बुरहानपुर
गुरुवार सुबह से ही नए साल के जश्न की खुमारी घुलने लगेगी। रात 12 बजे तक यह परवान चढ़ेगी। जश्न काे लेकर शहर सहित जिलेभर में लोग उत्साहित हैं। वहीं पुलिस प्रशासन भी मुश्तैद हो गया है।
सुबह से देर रात तक शहर के विभिन्न स्थानाें पर पुलिस द्वारा चेक पाइंट बनाकर जांच-पड़ताल की जाएगी। इस दौरान किसी ने नशे में हुड़दंग मचाया तो उसका नया साल हवालात में ही मनेगा। पुलिस ब्रेथ एनालाइजर से नशेड़ियों की जांच करेगी। एक बाइक पर तीन सवारों पर भी कार्रवाई की जाएगी। एसपी अनिलसिंह कुशवाह ने बताया नया साल पूरे जोश-खरोश से मनाएं, लेकिन हुड़दंग और विवाद से बचें। ऐसा करने वालों पर सख्त कार्रवाई की जाएगी। पुलिस अफसर-जवान गुरुवार सुबह से देर रात तक चेकिंग और पेट्रोलिंग करेंगे। जगह-जगह चेकिंग पाइंट बनाकर जवान तैनात किए जाएंगे। कोई नशे में हुड़दंग करता पाया गया तो उसे सीधे हवालात भेज दिया जाएगा। लोगों को नशा कर वाहन नहीं चलाने की हिदायत देंगे। इसके अलावा शहर में सुरक्षा के इंतजाम भी पुख्ता रहेंगे। कहीं भी विवाद और हुड़दंग की स्थिति नहीं बनने दी जाएगी।
परिवार संग बांटेंगे खुशी
नए साल के जश्न को लेकर लोगों ने भी अपने स्तर पर तैयारी की है। सबसे अधिक उत्साह बच्चों और युवाओं में है। बच्चों ने परिचित-रिश्तेदारों को देने के लिए अपने हाथों ग्रिटिंग कार्ड तैयार किए हैं। वहीं युवा अपने मोहल्ले-कॉलोनी में जश्न की तैयारी में जुटे हैं। होटलों में भी आम दिन से अधिक रौनक रहेगी। होटल अंबर में इस साल कोई विदेशी सैलानी नहीं पहुंचा है। संचालक होशंग हवलदार ने बताया मेहमानों के लिए अतिरिक्त टेबल लगाकर नए व्यंजन मेनू में शामिल किए गए हैं। वास्तु शिल्प गेस्ट हाउस में नया साल को लेकर फेमिली पार्टी की बुकिंग हुई है। संचालक दुर्गेश शर्मा ने बताया यहां परिवार के साथ ही इंट्री दी जाएगी। छत पर अलाव के बीच डांस फ्लोर और संगीत की व्यवस्था भी की गई है। स्पेशल मेनू के बीच लोग केशरिया दूध का स्वाद चख परिवार संग खुशी बांटेंगे।
चौकसी
पुलिस ने चेकिंग के लिए जगह-जगह स्टॉपर लगाए है।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva